แบบ 56 - 1

ส่วนที่ 1

ข้อมูลสรุป (Executive Summary)

บริษัท ไพลอน จำกัด (มหาชน) (“บริษัท”) เริ่มดำเนินธุรกิจในปี 2545
โดยประกอบธุรกิจรับเหมาก่อสร้างงานฐานรากซึ่งแบ่งออกเป็น 3 สายงานหลัก ดังนี้

งานเสาเข็มเจาะ (Bored Pile)
เสาเข็มเจาะเป็นเสาเข็มที่นิยมใช้กับการก่อสร้างฐานรากของโครงสร้างขนาดใหญ่
และโครงสร้างอาคารในบริเวณที่มีพื้นที่จำกัด
นอกจากนี้เสาเข็มเจาะยังลดมลภาวะเรื่องเสียงและแรงสั่นสะเทือนเมื่อเทียบกับการใช้เสาเข็มตอก
การก่อสร้างเสาเข็มเจาะนั้นสามารถปรับเปลี่ยนขนาดได้ จากขนาดเส้นผ่านศูนย์กลางน้อยกว่า 50
เซนติเมตร จนถึงมากกว่า 1 เมตรขึ้นไป และทำได้ถึงความลึกมากกว่า 60 เมตร
ขึ้นอยู่กับการออกแบบกำลังรับน้ำหนักของเสาเข็มโดยวิศวกร และสภาพชั้นดินในแต่ละพื้นที่

งานปรับปรุงคุณภาพดิน (Ground Improvement)
มีวัตถุประสงค์เพื่อเพิ่มเสถียรภาพให้กับโครงสร้างของดินเดิม
ทำให้ดินมีกำลังรับน้ำหนักมากขึ้นและป้องกันการเคลื่อนตัวของดิน
โดยบริษัทมีการให้บริการงานประเภทนี้โดยวิธีการอัดฉีดซีเมนต์ด้วยแรงดันสูง (Jet Grouting)
ที่ความดันประมาณ 200 ถึง 400 บาร์

งานก่อสร้างกำแพงกันดินชนิดไดอะแฟรม (Diaphragm Wall)
กำแพงกันดินชนิดไดอะแฟรมเป็นการก่อสร้างกำแพงโดยมีวัตถุประสงค์เพื่อใช้เป็นโครงสร้างรับน้ำหนักและป้องกันการเคลื่อนตัวของดินทางด้านข้าง
ซึ่งส่วนใหญ่จะใช้เพื่อเป็นโครงสร้างของชั้นจอดรถใต้ดิน
กำแพงอาคารผู้โดยสารสำหรับระบบรถไฟฟ้าใต้ดิน และอุโมงค์ลอดทางแยก เป็นต้น

งานก่อสร้างด้วยระบบชิ้นส่วนคอนกรีตหล่อสำเร็จรูป (Prefabricated Concrete System)
เป็นการก่อสร้างโดยการหล่อชิ้นส่วนโครงสร้างคอนกรีตในส่วนต่างๆ เช่น เสา คาน พื้น ผนัง
ขึ้นมาก่อน แล้วจึงนำไปติดตั้ง ณ บริเวณที่ก่อสร้างจริง
การก่อสร้างด้วยวิธีนี้เมื่อเปรียบเทียบกับการก่อสร้างแบบหล่อในที่
จะทำให้สามารถก่อสร้างได้เร็วกว่า
รวมทั้งยังสามารถควบคุมคุณภาพให้เป็นไปตามข้อกำหนดและมาตรฐานทางวิศวกรรมได้ดีกว่า

ผลงานก่อสร้างเสาเข็มเจาะที่สำคัญของบริษัทในปี 2550 ได้แก่
โครงการทางยกระดับสนามบินสุวรรณภูมิเชื่อมทางพิเศษบูรพาวิถี
โครงการทางพิเศษสายบางพลี-สุขสวัสดิ์ เชื่อมต่อกับทางพิเศษบูรพาวิถี
โครงการอาคารกลุ่มนวัตกรรม 2 ถนนและระบบสาธารณูปโภค ระยะที่ 2 โครงการเดอะไลท์เฮ้าส์
คอนโดมิเนียม โครงการเดอะไพร์ม 11 คอนโดมิเนียม โครงการไลฟ์ @ รัชดา-สุทธิสาร
คอนโดมิเนียม โครงการอาคารเรียน 12 ชั้น
โรงเรียนศรีวัฒนาบริหารธุรกิจและเทคโนโลยีนานาชาติ โครงการอาคารจอดรถและอเนกประสงค์
มหาวิทยาลัยรามคำแหง โครงการมิโคนอส คอนโดมิเนียม-หัวหิน เป็นต้น
และมีงานเสาเข็มเจาะที่ได้รับการว่าจ้างแล้วแต่ยังไม่เริ่มก่อสร้าง ได้แก่
โครงการอาคารพักอาศัยนายทหารสัญญาบัตรและนายทหารชั้นประทวน โครงการเลอรัก
คอนโดมิเนียม โครงการโรงแรมซิวาเทล ถนนวิทยุ สำหรับงานปรับปรุงคุณภาพดิน
บริษัททำการก่อสร้างงานระบายนำบริเวณสนามบินสุวรรณภูมิ ส่วนที่ 2
ซึ่งเป็นโครงการต่อเนื่องจากปี 2549 และในปลายปี 2550 บริษัทได้รับงานเอส พี อาร์ ซี เจ็ท
เมอร็อค นิคมอุตสาหกรรมมาบตาพุด จังหวัดระยอง บริษัทมีงานในมือ (Backlog)
จนถึงสิ้นเดือนมกราคม 2551 รวม 310 ล้านบาท

สำหรับภาวะการแข่งขันนั้น เศรษฐกิจมีการชะลอตัวลงตั้งแต่ปี 2549
สืบเนื่องจากความไม่มีเสถียรภาพทางการเมืองซึ่งส่งผลกระทบต่อโครงการลงทุนของภาครัฐทำให้งานภาครัฐลดลงและการแข่งขันในอุตสาหกรรมปรับตัวสูงขึ้น
อย่างไรก็ตาม คาดว่าภายหลังการเลือกตั้ง
รัฐบาลชุดใหม่ที่เข้ามาดำเนินการแทนรัฐบาลชุดรักษาการจะสามารถอนุมัติโครงการลงทุนก่อสร้างระบบขนส่งมวลชนขนาดใหญ่สายต่างๆได้
โดยงานก่อสร้างดังกล่าวจะสามารถเริ่มในครึ่งหลังปี 2551
ซึ่งจะส่งผลให้กำลังการผลิตของงานเสาเข็มเจาะในตลาดถูกแบ่งออกไปทำงานให้โครงการดังกล่าวมากพอสมควร
ดังนั้นภาวะการแข่งขันที่สูงขึ้นจะกลับเข้าสู่ภาวะปกติในไม่ช้า

ความเสี่ยงในการดำเนินธุรกิจของบริษัท ได้แก่

-   ความเสี่ยงจากการพึ่งพิงลูกค้ารายใหญ่ โดยในช่วง 2-3 ปีที่ผ่านมา บริษัทมีรายได้จากบมจ.
    ซิโน-ไทย เอ็นจิเนียริ่ง แอนด์ คอนสตรัคชั่น มากกว่าหรือเท่ากับร้อยละ 30 ของรายได้รวม
    ซึ่งบริษัทคาดว่าจะยังคงมีรายได้หลักจากลูกค้ารายนี้ต่อไปในอนาคต อย่างไรก็ตาม
    บริษัทได้ตระหนักถึงความสำคัญในการลดความเสี่ยงโดยมีนโยบายขยายฐานลูกค้าทั้งที่รับงานภาครัฐและภาคเอกชนให้มีจำนวนมากขึ้น

-   ความเสี่ยงจากความผันผวนของราคาและอุปทานของวัตถุดิบ
    บริษัทได้ลดความเสี่ยงจากการผันผวนโดยการสั่งซื้อวัตถุดิบบางรายการล่วงหน้าทั้งจำนวน
    และบางรายการทำสัญญากำหนดราคาคงที่ในระยะเวลาหนึ่ง
    โดยบริษัทได้ติดตามข้อมูลราคาวัตถุดิบต่างๆอย่างใกล้ชิด

-   ความเสี่ยงในการที่ไม่สามารถหางานใหม่ได้เมื่อโครงการปัจจุบันเสร็จสิ้นแล้ว
    เนื่องจากงานฐานรากมีระยะเวลาโครงการไม่นานนักประมาณ 2-6 เดือนหรือมากที่สุดไม่เกิน
    1 ปี ทำให้บริษัทต้องหาโครงการอย่างต่อเนื่อง อย่างไรก็ตาม
    บริษัทคาดว่าจะได้รับประโยชน์จากงานโครงสร้างและสาธารณูปโภคพื้นฐานขนาดใหญ่ของภาครัฐที่จะมีการก่อสร้างอย่างต่อเนื่องไปอีก
    3-5 ปีข้างหน้า รวมทั้งงานของภาคเอกชนอื่นๆด้วย นอกจากนี้
    ความสามารถในการหางานของบริษัทก็ปรับตัวดีขึ้นอย่างต่อเนื่อง

-   ความเสี่ยงจากการสูญเสียบุคลากรที่มีความรู้ ความชำนาญในงานฐานราก
    บริษัทจำเป็นต้องอาศัยบุคลากรที่มีความรู้ ความชำนาญในงานด้านต่างๆ
    โดยบริษัทมีนโยบายในการดูแลสวัสดิการของพนักงานและให้ผลตอบแทนที่สามารถแข่งขันกับตลาดได้
    รวมถึงมีการพัฒนาบุคลากรอย่างต่อเนื่อง

-   ความเสี่ยงจากการก่อสร้างโครงการล่าช้ากว่ากำหนด ซึ่งอาจเกิดจากผู้ว่าจ้าง เช่น
    ส่งมอบพื้นที่ช้า ทำให้อาจส่งผลกระทบต่อระยะเวลา และค่าใช้จ่ายต่างๆ
    โดยบริษัทมีการประชุมวางแผนกับผู้ว่าจ้างอย่างต่อเนื่องเพื่อลดปัญหาดังกล่าว
    ส่วนการล่าช้าจากบริษัทนั้น เช่นการขาดวัตถุดิบหลัก
    ทำให้ส่งงานไม่ทันกำหนดและอาจต้องเสียค่าปรับ
    ซึ่งบริษัทได้ลดความเสี่ยงโดยการสั่งซื้อวัตถุดิบบางรายการล่วงหน้าทั้งจำนวนภายหลังได้รับว่าจ้าง

-   ความเสี่ยงจากการที่ถูกฟ้องร้องหากโครงการมีปัญหา
    ความเสียหายที่เกิดขึ้นกับโครงการมีได้หลายสาเหตุ และอาจก่อความเสียหายหรือการบาดเจ็บ
    ซึ่งบริษัทอาจถูกฟ้องร้องได้ อย่างไรก็ตาม
    ที่ผ่านมาโครงการของบริษัทยังไม่เคยเกิดความเสียหายรุนแรงและบริษัทไม่เคยถูกฟ้องร้องแต่อย่างใด
    ทั้งนี้ เนื่องจากบริษัทมีระบบการควบคุมการก่อสร้างที่มีมาตรฐานสูง
    เพื่อลดโอกาสที่ความเสียหายที่จะเกิดจากขบวนการก่อสร้างให้มีน้อยที่สุด

-   ความเสี่ยงจากการไม่ได้รับชำระหนี้จากลูกค้า
    จากภาวะเศรษฐกิจที่ชะลอตัวและปัจจัยด้านการเมือง
    อาจทำให้ลูกค้าของบริษัทประสบปัญหาสภาพคล่อง
    ซึ่งบริษัทจะทำการตรวจสอบฐานะการเงินและชื่อเสียงของลูกค้าก่อนเข้ารับงาน
    และอาจขอหลักประกันการชำระเงินในบางกรณี สำหรับลูกหนี้ที่คาดว่าจะเรียกเก็บเงินไม่ได้
    บริษัทจะพิจารณาตั้งสำรองค่าเผื่อหนี้สงสัยจะสูญ และติดตามทวงหนี้ดังกล่าวจนถึงที่สุด
    หรือหากจำเป็น บริษัทจะดำเนินการทางกฎหมายต่อไป

ปัจจุบัน บริษัทมีทุนจดทะเบียน 150 ล้านบาท แบ่งเป็นหุ้นสามัญจำนวน 150 ล้านหุ้น
มูลค่าที่ตราไว้หุ้นละ 1 บาท สำหรับผลการดำเนินงานในรอบปี 2550 ที่ผ่านมา
บริษัทมีรายได้รวมทั้งสิ้น 379.34 ล้านบาท ซึ่งเป็นรายได้จากการรับจ้าง 377.91 ล้านบาท
กำไรสุทธิ 11.13 ล้านบาท กำไรต่อหุ้นขั้นพื้นฐาน 0.07 บาทต่อหุ้น อัตราผลตอบแทนผู้ถือหุ้นร้อยละ
4.40 และอัตราผลตอบแทนจากสินทรัพย์ร้อยละ 2.77

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)